**Villa Sandy**, v minulosti známa aj ako *„Korčuliarsky pavilón"*, je národná kultúrna pamiatka situovaná v prostredí Mestského parku v Košiciach.

Secesnú budovu navrhol a v roku 1909 postavil prešovský rodák, významný staviteľ a architekt svojej doby Július Sándy. V súčasnosti, po kompletnej obnove, je stavba dominantou rovnomenného nového mestského rezortu Villa Sandy. Meno autora budovy tvorí základ novodobého názvu pavilónu a celého rezortu. Rezort bol otvorený v roku 2023 a ponúka 5-hviezdičkový hotel (otvorený na začiatku roka 2025), prémiovú reštauráciu a tradičnú kaviareň.

História
--------

V roku 1902 začali vznikať v košickom Mestskom parku, vtedy *Széchenyiho sade*, prvé aktivity na zriadenie športového areálu. V rokoch 1904 – 1906 sa myšlienky ujal *Korčuliarsky spolok*, ktorý sa pre získanie financií pre tento účel zlúčil s *Košickým atletickým klubom*.

V roku 1909 bol podľa projektu prešovského rodáka a budapeštianskeho staviteľa Júliusa Sándyho v parku postavený historizujúco-secesný športový pavilón so šiestimi tenisovými dvorcami.

Tzv. Korčuliarsky pavilón vtedy tvoril vstup do viacúčelového areálu určeného pre korčuľovanie, tenis a ľahkú atletiku. Zároveň pavilón slúžil ako sídlo klubového výboru a športové zázemie.

Ako jedna z prvých secesných stavieb v Košiciach a súčasne účelová športová budova nemala stavba v čase svojho vzniku obdobu.

Pavilón bol využívaný na tento účel do druhej polovice 20. storočia a bol obľúbeným miestom obyvateľov mesta pre voľnočasové aktivity.

### Obdobie úpadku

V druhej polovici 20. storočia, pod vplyvom spoločenských zmien, pavilón prestal slúžiť svojmu účelu.

Došlo k nekoncepčným úpravám, ktoré stavbu znehodnotili. Budova prešla v 70-tych rokoch necitlivou prestavbou, ktorá narušila pôvodný vzhľad budovy. V roku 1998 bol asanovaný úsek východného krídla budovy a nahradený dostavbou, ktorá nerešpektovala pôvodný tvar a členenie objektu.

Stavba v centre mesta chátrala a bola v zdevastovanom stave približne do roku 2010.

### Obnova

Po tom, čo budova prešla do súkromného vlastníctva, sa ju v rámci výstavby nového mestského rezortu podarilo zachrániť a kompletne obnoviť pod dohľadom pamiatkového úradu. Obnova bola ukončená v roku 2023.

Areál rezortu bude do roku 2025 okrem ubytovacích, gastronomických a iných služieb opäť poskytovať zázemie pre tenis a zimné korčuľovanie, ktoré na dané územie historicky patria. Budova sa tak stáva opäť súčasťou priestoru pre voľnočasové aktivity obyvateľov a návštevníkov mesta Košice.

Galéria
-------

* Korčuliarsky pavilón v roku 1918Korčuliarsky pavilón v roku 1918
* Korčuliarsky pavilón v roku 2010Korčuliarsky pavilón v roku 2010

Referencie
----------


|  |  |
| --- | --- |
| Portal | Košický portálArchitektonický portál |

1. ↑  OGURČÁKOVÁ, Jana; ČERMÁKOVÁ, Judita. Machov projekt v Mestskom parku stál 20 miliónov. Otvorili prvú časť luxusného rezortu. *Korzár* (Košice: Petit Press), 2024-01-18. Dostupné online [cit. 2024-02-09].
2. ↑  BALÁZSOVÁ, Henrieta. *V Košiciach vyrástol rezort, aký na východe nemá obdoby. VILLA SANDY vyráža dych* [online]. startitup.sk, 2023-08-09, [cit. 2024-02-09]. Dostupné online.
3. ↑  Košice Online. *Korčuliarsky pavilón ako dominanta košického mestského parku* [online]. Košice: kosiceonline.sk, 2019-10-17, [cit. 2024-02-09]. Dostupné online.
4. ↑  Košice Online. *Vynovený Korčuliarsky pavilón v Košiciach je súčasťou mestského rezortu a sídlom reštaurácie a kaviarne* [online]. Košice: kosiceonline.sk, 2024-01-18, [cit. 2024-02-09]. Dostupné online.
5. 1 2  VOLEKOVÁ, Monika. Roky žalostného stavu sú minulosťou. V Košiciach otvorili obnovenú secesnú budovu, známu aj ako Korčuliarsky pavilón. *ASB.sk* (Bratislava: JAGA GROUP), 2024-01-18. Dostupné online [cit. 2024-02-09].
6. ↑  VILLA SANDY City Park Resort. *Synergia mesta s prírodou* [online]. Košice: villasandyresort.com, 2022-04-07, [cit. 2024-02-09]. Dostupné online.
7. ↑  Košice:Dnes. *V Mestskom parku sa otvorí parkfoodový kiosk. Jedlá budú pripravované na ohni* [online]. Košice: kosicednes.sk, 2024-02-07, [cit. 2024-02-09]. Dostupné online.